El Ple acorda diversos aspectes sobre la construcció del nou CIPFP Eduardo Merello
02 de febrer 2024

![](/media/d03bq1a0/img_6008_c.jpg?width=850&height=265.14639639639637)

La Corporació Municipal ha acordat instar la Conselleria d'Educació, Universitats i Ocupació a parar la proposta d'inici d'expedient de declaració de lesivitat de la resolució de delegació de competències, a l'Ajuntament de Sagunt, per a construir el nou CIPFP Eduardo Merello. Així com instar el Consell a complir els compromisos de construcció d'este centre i a mantindre la inversió prevista.

De la mateixa manera, s'ha aprovat també reafirmar l'aposta municipal per l'Educació Pública valenciana i donar trasllat d'estos acords a la Conselleria i als grups parlamentaris de les Corts Valencianes.

El document també concreta que el 12 de juliol de l'any 2023 el ple de la Corporació, per unanimitat, va acceptar la delegació de competències per a construir el nou CIPFP Eduardo Merello. El total del nou centre de formació professional ascendix a 13,8 milions d'euros en diverses anualitats i els diners consignats per a iniciar el desenvolupament del projecte i la tramitació durant l'any 2024 és de 2,7 milions d'euros.

En esta moció, presentada pel grup Compromís, va actuar com a ponent la regidora Maria Josep Picó. S'ha aprovat amb els vots a favor de PSOE, IP, Compromís i EU-Podem i les abstencions de PP i Vox.

La moció argumenta que l'educació pública és un dels pilars fonamentals de la societat del benestar. El Pla Edificant, impulsat i finançat per la Conselleria d'Educació amb el suport tècnic dels ajuntaments durant les dues legislatures del Govern del Botànic en la Generalitat Valenciana, va suposar una millora sense precedents de les infraestructures educatives en el territori, explica el document.

Així mateix, indica que esta aposta per l'ensenyament públic - amb reducció de ràtios, augment de professorat, professorat natiu en anglés, xarxa pública de llibres gratuïts, augment de beques menjador i reducció de taxes universitàries...- i per la millora d'infraestructures educatives va deixar arrere anys de manca de consignació pressupostària per a centres educatius a la ciutat.

La moció explica que amb el Govern del Botànic, estant Compromís al capdavant de la Conselleria d'Educació, es van construir 102 escoles totalment noves. Les 27 heretades íntegrament en barracons de l'anterior Govern del Partit Popular i 75 més.

El document assenyala: «**El Pla Edificant ha suposat una inversió de 1.500 milions d'euros al País Valencià i més de 500 centres educatius beneficiats, sumant les 102 noves escoles, les ampliacions i reformes**». I afig: «**A data d'abril del 2023, amb una execució de 665 milions d'euros, este Pla havia generat 16.600 llocs de treball en el sector de la construcció**».

Al Camp de Morvedre el Botànic va deixar delegades actuacions per a realitzar entre 2024 i 2027 en 9 poblacions: Sagunt, Quartell, Estivella, Canet d'en Berenguer, Benavites, Benifairó de les Valls, Quart de les Valls, Faura i Algar de Palància. En total són 14 actuacions de millora i construcció de centres educatius que ascendix a 60,9 milions d'euros, indica la moció.

Així mateix, explica que de les 14 actuacions planificades a la comarca, amb diners reservats i afermades perquè els ajuntaments van iniciar les tramitacions, 6 corresponen a Sagunt per a realitzar noves obres amb un total de 31,7 milions d'euros. Es tracta de la nova construcció del Centre Integrat Públic d'FP Eduardo Merello, el centre d'FP vinculat a la Gigafactoria, així com millores en quatre escoles: el CEIP Montíber, el CEIP Maestro Tarrazona, el CEIP Baladre i el CEIP Cervantes.

![](/media/3ypjws0o/img_5872_c.jpg?width=850&height=706.418918918919)

*   [](http://www.facebook.com/sharer.php?u=https://aytosagunto.es/va/actualitat/el-ple-acorda-diversos-aspectes-sobre-la-construccio-del-nou-cipfp-eduardo-merello/ "Facebook")
*   [](http://twitter.com/share?url=https://aytosagunto.es/va/actualitat/el-ple-acorda-diversos-aspectes-sobre-la-construccio-del-nou-cipfp-eduardo-merello/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-ple-acorda-diversos-aspectes-sobre-la-construccio-del-nou-cipfp-eduardo-merello/ "Linked In")
*   [](mailto:?body=https://aytosagunto.es/va/actualitat/el-ple-acorda-diversos-aspectes-sobre-la-construccio-del-nou-cipfp-eduardo-merello/)